***NM helg på Gjøvik 3 og 4 mars, for henholdsvis F1B og F1A klassene.***

*4 deltagere i F1B møtte opp* 1500m sør for Mjøsbrua på lørdag morgen.  
Vi var spendt på temperaturen da det hadde vært svært kaldt tidligere i uka.  
Men Temperaturen var ca -10 grader fra morgenen og steg til - 6-7 grader ut på  
dagen. Også nærmest vindstille hele dagen, perfekt for F1B.

Vi kom godt i gang alle mann, noe vi også må si om Atle som er forholdsvis fersk i denne klassa. Noen småfeil må alle innom men han har helt klart noe å fare med i denne klassa også , da han avsluttet med 3 makser.  
Vi andre tre måtte avgjøre plasseringene med flyoff, som alltid er spennende.  
Dag Larsen fløy overbevisende hele dagen og vant med en flukt på 323 sek. På andreplass kom Tor Bortne med en fin flukt på 299 sek. fint luft i starten av flukten. På tredjeplass kom Vegar Nereng med en flukt 263 sek. En flukt hvor modellen aldri viste noe tegn på å henge godt i lufta.

Etter flyoff ble alle invitert til Tove og Vegar på gryte med øl-smaking på kvelden. Også Anders og Svein sluttet seg til selskapet. Vi mimret om gamle hendelser rundt om i verden til litt ut på kvelden. Foruten gryte hadde damene   
ordnet med flotte kaker til kaffen som smakte fortreffelig.

Neste morgen stod vi opp ved 7 tida og begynte forberedelsene for F1A klassen. I alt 7 deltagere møtte opp og fikk fintrimmet litt før konkurransen startet kl 11:00   
Vi kom greit i gang og mange makset seg utover konkurransen, en litt kjedelig miss på Anders Klemetsen i andre omgang, men fløy perfekt resten av konkurransen. I 5 omgang lå det an til at det skulle bli 4 i flyoff, men Svein Olstad fikk store problemer med å få løst ut kroken i etter hvert helt stille vær.  
Jeg tror han brukte hele timen på å få gjort denne starten, men måtte innse at det ikke gikk. Det ble 0 i protokollen.  
Da stod vi igjen med Atle Klungrehaug-Dag E. Larsen og Vegar Nereng. Vi skulle fly 6 min. maks med 7 min. arbeidstid. Jeg tror nesten alle startet innenfor 1 minutt og det ble en ren ytelses konkurranse.  
Vinneren Atle fløy 270 sek, Vegar fløy 268 sek og Dag fløy 256, alle innenfor 14 sekunder. Følgende plasseringer videre var Anders på 4.plass-Tor Bortne på 5 plass- Svein Olstad på 6 plass og Paul I.Paulsen på 7.plass.  
 referent Vegar Nereng.